We Buy Cars: 'n Skoolseun se droom word 'n suksesvolle onderneming | Maroela Media
We Buy Cars: 'n Skoolseun se droom word 'n suksesvolle onderneming
We Buy Cars is vandag 'n indrukwekkende onderneming weens sy kreatiewe gebruik van tegnologie en sy unieke metodologie – en dit het alles dekades gelede begin as een man se droom.
Faan van der Walt het al gebruikte motors gekoop en verkoop toe sy skoolmaats nog gewonder het wat hulle eendag wil word. As die stigterslid en uitvoerende direkteur van We Buy Cars staan hy nou aan die hoof van die aankope en verkope van ongeveer 3 000 motors per maand.
As daar ooit iets soos 'n "reekskoper" bestaan, dan is Faan van der Walt definitief 'n goeie voorbeeld.
Dié Bronkhorstspruit-skoolseun het, toe hy nog op hoërskool was, 'n motorfiets gekoop, dit herstel en vinnig weer verkoop – vir 'n klein wins. Hy het besef hy het 'n idee beet en gou sy volgende herstelprojek aangeskaf. En só het die proses voortgeduur: koop, maak reg, verkoop. Koop, poets, verkoop.
Ná skool het sy stokperdjie voortgeduur terwyl hy homself as 'n onderwyser gekwalifiseer het.
"Ek was elke Donderdagoggend om 05:00 by Junkmail se hoofkantoor, gereed om die nuwe uitgawe te koop. Ek het minder as 'n uur gehad vandat ek die papierweergawe in my hande gehad het totdat ek in die personeelkamer by die skool moes aanmeld. Ek moes winskopies uitsnuffel, bel en dan vir die verkoper vra om dit vir my te hou totdat ek dit ná skool kon gaan sien," onthou Van der Walt.
In daardie stadium het hy reeds 'n duidelike modus operandi gehad wanneer hy motors gekoop het om weer te herverkoop.
"Ek het op motors gefokus wat maklik sou verkoop, soos 'n Toyota Corolla, Volkswagen Citi Golf of Honda Ballade. 'n Goeie koopprys, met 'n groot genoeg buffer om 'n wins te maak, was natuurlik belangrik. Maar in daardie stadium was my 'onderneming' tot drie motors beperk."
Van der Walt en sy vrou het in 1998 besluit om as onderwysers in die Verenigde Koninkryk te gaan werk.
"My broer Dirk, wat besig was met sy graad in bemarking by Tuks, het die beskermheer van die onderneming in Suid-Afrika geword, nadat ek hom alles geleer het wat ek weet," verduidelik hy. "Nie dat ek in Engeland opgehou het om motors te koop en te verkoop nie. Ek het 'n Nissan Micra gebruik om daagliks mee rond te ry. Ek was baie beïndruk met dié karretjie. Toe ek na Suid-Afrika terugkeer met ongeveer R300 000 wat ek gespaar het, het ons amptelik 'n gebruiktemotor-onderneming begin en dit Micra Motors gedoop."
Hierdie kontantinspuiting het 'n groot impak op die onderneming gehad. In plaas van drie motors, kon die Van der Walt-broers nou bekostig om meer voorraad aan te skaf. Teen 2001 het die onderneming uitgebrei met hul nuwe webuycars.co.za-webwerf.
Die broers het voortdurend hul benadering aangepas by 'n dinamiese omgewing, insluitend die ekonomiese krisisse van 2003 en 2008, deur van nuwe benaderings, filosofieë en strategieë gebruik te maak.
Hulle was oortuig hulle moet die motors bekom voor die eienaar nog daaraan dink om dit publiek te verkoop. Hulle het aggressief hul eie dienste begin bemark.
Kort daarna het Micra Motors se naam verander na We Buy Cars Pty Ltd. Tydens die volgende dekade het dit sommer baie goed gegaan met die onderneming, maar Van der Walt sê hy het ook besef hy het te veel hooi op sy vurk.
"Ek moes van die verantwoordelikheid oorgee om ons groei, doeltreffendheid en diensvlakke te ondersteun. Ons het in 2012 ons eerste koper aangestel. Dit was die beste besluit wat ons ooit gemaak het. Van daar af het ons onderneming net hoër vlakke bereik."
Vandag verhandel die maatskappy tot 3 200 motors per maand, en het meer as 80 kopers landswyd. We Buy Cars het ook meer as 120 bestuurders wat motors oplaai en oral oor aflewer. Die maatskappy se hoofkantoor is in Midrand gebaseer met meer as 1 000 motors. Daar is ook groot verkoopsfasiliteite in Kaapstad, Durban en Pretoria. Byna 500 persone werk by die maatskappy.
"Ons dryf handel met groot hoeveelhede motors en alhoewel ons winsmarge nie hoog is per voertuig nie, kan ons vinnig voorraad uit die vertoonlokaal skuif. Ons het ook goeie verhoudings met groot gebruiktemotorhandelaars," voeg Van der Walt by.
Klante kan ook motors by We Sell Cars aankoop, die verkoopsarm van We Buy Cars. Die maatskappy bied ook finansiering en verlengde waarborge.
Voornemende verkopers kan besonderhede en foto's van hul voertuie aanlyn publiseer op die webuycars.co.za-webwerf. 'n Span van We Buy Cars hersien dan elke plasing en die prys wat die verkoper wil hê. Die span reageer dan, op meriete, met 'n moontlike aanbod en neem die boekwaarde, handelswaarde, jaar van vervaardiging, toestand, kilometerlesing en verskeie ander faktore in ag.
Wanneer 'n verkoper belangstel in die voorgestelde aanbod, word 'n koper van die maatskappy gestuur om die voertuig in persoon te ondersoek en inspeksie te hou. Indien 'n ooreenkoms aangegaan word, neem die administrasiedepartement van We Buy Cars oor. Alle aspekte van die koop- en verkoopproses word deur die maatskappy se geïntegreerde digitale platforms hanteer en hierdie, gewoonlik moeisame, proses, word baie vergemaklik deur We Buy Cars.
Hul groot databasis en uitstekende tegnologiestelsel speel dus 'n groot rol by We Buy Cars. "Sonder 'n yslike belegging in tegnologie en stelsels oor talle jare, sou ons maklike koop- en verkoopproses byna onmoontlik gewees het," verduidelik Van der Walt.
Hy het gesê die onderneming brei ook uit omdat meer klante hulself wend tot die gebruiktemotormark.
"Ons het onlangs 'n aandeel in die maatskappy verkoop aan Fledge Capital, 'n groot beleggingsmaatskappy. Fledge se kennis word bygevoeg tot ons ervaring in dié bedryf. Die maatskappy verstaan ook die tegnologie-landskap. 'n Groot deel van die belegging word gebruik om ons tegnologie selfs nog verder te verbeter.
"Ons glo die Fledge-belegging verteenwoordig 'n nuwe vennootskap wat We Buy Cars in staat sal stel om sy voetspoor en onderneming uit te brei. Hulle help ons byvoorbeeld om ook ons aanbod uit te brei na gebruiktemotor-veilings. Ons voeg ook bykomende pakhuisspasie by."
We Buy Cars in getalle:
Tot dusver is meer as 45 000 motors aangekoop
Altesaam 52% van transaksies is verwysings of klante wat terugkeer
We Buy Cars het kopers in alle groot stede reg oor al die provinsies
2,9 miljoen – die getal kilometers wat die afgelope 12 maande afgelê is deur We Buy Cars om klante te besoek